Document ID: 32007D0875

KOMISIJAS LĒMUMS
(2007. gada 18. decembris),
ar ko groza Eiropas Parlamenta un Padomes Lēmumu Nr. 2119/98/EK un Lēmumu 2000/96/EK attiecībā uz šajos lēmumos minētajām infekcijas slimībām
(izziņots ar dokumenta numuru K(2007) 6355)
(Dokuments attiecas uz EEZ)
(2007/875/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 24. septembra Lēmumu Nr. 2119/98/EK par epidemioloģiskās uzraudzības un infekcijas slimību kontroles tīkla izveidošanu Kopienā (1) un jo īpaši tā 3. panta a) punktu,
tā kā:
(1)
Lēmumā Nr. 2119/98/EK paredzēts Kopienas mērogā izveidot tīklu, kas vajadzīgs, lai veicinātu sadarbību un saskaņotību attiecībā uz noteiktu minētajā lēmumā norādītu infekcijas slimību kategoriju profilaksi un kontroli.
(2)
Komisijas 1999. gada 22. decembra Lēmumā 2000/96/EK par infekcijas slimībām, uz kurām pakāpeniski attiecinās Kopienas tīklu saskaņā ar Eiropas Parlamenta un Padomes Lēmumu Nr. 2119/98/EK (2), ir uzskaitītas konkrētas infekcijas slimības, uz kurām attiecas epidemioloģiskā uzraudzība saskaņā ar Lēmumu Nr. 2119/98/EK izveidotajā Kopienas tīklā.
(3)
Nesen ir atklātas jaunas infekcijas slimības un ir atklāti jauni mikroorganismi, kas var apdraudēt sabiedrības veselību. SARS (smags akūts respirators sindroms) parādījās 2003. gadā un kopš tā laika ir uzskatāms par ievērojamu potenciālu sabiedrības veselības apdraudējumu. Augstas un zemas pakāpes patogēniski putnu gripas vīrusi nopietni apdraud indivīdus un var izraisīt pandēmiju. Arvien vairāk ES dalībvalstu un valstu ārpus Eiropas pēdējā laikā ziņo, ka cilvēkiem konstatēts Rietumnīlas drudzis, kas ir nopietns sabiedrības veselības apdraudējums. Cilvēki galvenokārt inficējas moskītu kodienu laikā, lai gan ir reģistrēta arī inficēšanās asins pārliešanas un orgānu pārstādīšanas laikā, kā arī caur placentu.
(4)
Tādēļ ir jāgroza Lēmuma Nr. 2119/98/EK un 2000/96/EK pielikumi, lai iekļautu smago akūto respiratoro sindromu (SARS), putnu gripu cilvēkiem un Rietumnīlas drudzi.
(5)
Jaunie starptautiskie veselības noteikumi (2005) stājās spēkā 2007. gada 16. jūnijā, un tie vairs neattiecas vienīgi uz atsevišķām slimībām, bet gan uz visiem starptautiskas nozīmes neparedzētiem sabiedrības veselības apdraudējumiem, kas atbilst minēto noteikumu 2. pielikumā iekļautā instrumenta nosacījumiem. Tādēļ jāgroza Lēmuma Nr. 2119/98/EK pielikums.
(6)
Šajā lēmumā noteiktie pasākumi ir saskaņā ar atzinumu, ko sniegusi komiteja, kura izveidota saskaņā ar Lēmuma Nr. 2119/98/EK 7. pantu,
IR PIEŅĒMUSI ŠO LĒMUMU.
1. pants
Lēmuma Nr. 2119/98/EK pielikumu groza saskaņā ar šā lēmuma I pielikumu.
2. pants
Lēmuma 2000/96/EK I pielikumu groza saskaņā ar šā lēmuma II pielikumu.
3. pants
Šis lēmums ir adresēts dalībvalstīm.
Briselē, 2007. gada 18. decembrī

Labels: 12
0